Diari Oficial de la Generalitat Valenciana


Sumari del DOGV 5308, del 21-07-2006 (2006/8794)

RESOLUCIÓ de 20 de juny de 2006, de la Direcció General de Qualitat Ambiental, per la qual s'atorga a l'empresa FYDSA, SA, l'autorització ambiental integrada per a una indústria de fabricació de formol i adhesius al terme municipal d'Almussafes (València).
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5308

Data del DOGV
:   21-07-2006

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2006/8794


Data del document
:   20-06-2006

Organisme emissor
:   Conselleria de Territori i Habitatge

Tipus de document
:   Resolució

Anàlisi jurídica

 Descriptors 

:   * Almussafes
    * empresa privada
    * indústria química

RESOLUCIÓ de 20 de juny de 2006, de la Direcció General de Qualitat Ambiental, per la qual s'atorga a l'empresa FYDSA, SA, l'autorització ambiental integrada per a una indústria de fabricació de formol i adhesius al terme municipal d'Almussafes (València). [2006/8794]  
Vistos els documents que consten en l'expedient 014/04 IPPC, instruït a instància de l'empresa FYDSA, SA, a fi d'obtenir l'autorització ambiental integrada per a una indústria de fabricació de formol i adhesius, s'emet aquesta resolució de conformitat amb els següents,  
Antecedents de fet  
Primer. Amb data 15 de març de 2004, el Sr. Josep Sauret Pont en representació de l'empresa FYDSA, SA., amb CIF A-08262925 i ubicada a la ctra. C-3320, km 41,200 d'Almussafes (València), presenta a la Conselleria de Territori i Habitatge, sol·licitud d'autorització ambiental integrada per a la indústria de fabricació de formol i adhesius, que es detalla en l'annex I.  
A la sol·licitud s'adjunta l'informe urbanístic emés per l'Ajuntament d'Almussafes, amb data 26 de novembre de 2003, en el qual informa que el planejament municipal d'aplicació a la zona on s'ubica la factoria és el Pla general d'ordenació urbana d'Almussafes aprovat definitivament el 22 d'abril de 1994. La classificació és sòl urbà i la qualificació industrial. Polígon Nord-Ford. Es considera que l'activitat que s'exerceix en aquesta ubicació és compatible amb el planejament urbanístic vigent.  
Segon. Amb data 4 de maig de 2004, l'empresa presenta a requeriment de la Conselleria, la documentació necessària per a l'admissió a tràmit de la sol·licitud.  
Una vegada admesa a tràmit la sol·licitud, la Conselleria remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada.  
Tercer. Amb data 16 de juny de 2004 l'Àrea d'Emergències de la Direcció General d'Interior de la Conselleria de Justícia i Administracions Públiques emet un informe desfavorable per motiu de deficiència documental.  
Quart. Amb data 27 de juliol de 2004 es rep informe de la Confederació Hidrogràfica del Xúquer en el qual sol·licita al promotor documentació complementària.  
Amb dates 30 de setembre i 27 de desembre de 2004 l'empresa lliura nova documentació, a requeriment d'aquesta conselleria.  
Cinqué. Amb dates 27 de desembre de 2004 i 14 de gener de 2005 l'empresa presenta la documentació en matèria d'accidents greus sol·licitada per l'Àrea d'Emergències.  
Sisé. Amb data 15 de febrer de 2005 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març, i es publica anunci en el Diari Oficial de la Generalitat (DOGV núm. 4946).  
Durant aquest no es presenten al·legacions al projecte, ni en aquesta Conselleria ni en l'Ajuntament d'Almussafes, i en l'expedient consta certificat de la informació pública.  
Seté. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.   
Vuité. Amb data 16 de maig de 2005 l'Àrea d'Emergències emet un informe en què manifesta que la documentació facilitada per l'industrial es considera adequada. Això no obstant, les conclusions d'aquest informe estan supeditades al fet que per part del departament competent en matèria de seguretat industrial s'efectue l'avaluació i la validació de la documentació presentada i el pronunciament sobre les condicions de seguretat de l'establiment.  
Nové. Amb data 3 de juny de 2005 l'Àrea de Planificació i Ordenació del Territori emet un informe en què manifesta que l'empresa FYDSA, SA. (abans Formol y Derivados, SA.) es troba en les proximitats de l'espai natural protegit Parc Natural de l'Albufera, com també del LIC i ZEPA del mateix nom. Es considera que no és probable que es produïsquen afeccions negatives sobre els hàbitats o les espècies d'aquest lloc d'interés comunitari. Això no obstant, atesa la proximitat de l'empresa FYDSA, SA. al Parc Natural de l'Albufera, haurà d'assegurar el manteniment de nivells adequats de qualitat fisicoquímica i biològica del medi hídric, com també la preservació a curt i a llarg termini dels hàbitats d'interés comunitari amb les seues espècies característiques.  
Deu. Amb data 10 de juny de 2005 es rep en aquesta Conselleria un informe de la Confederació Hidrogràfica del Xúquer en el qual se sol·licita a l'empresa nova documentació, la qual és esmenada amb dates 14 i 29 de juliol de 2005.  
Onze. Amb dates 28 de setembre i 20 d'octubre de 2005 es reben dos pronunciaments del Servei Territorial d'Indústria i Seguretat Industrial de la Conselleria d'Empresa, Universitat i Ciència, adjuntant fotocòpia de les fitxes d'inscripció en el Registre Industrial, en el qual s'informa que l'empresa Formol y Derivados, SA. ha presentat la documentació de seguretat industrial d'acord amb el Reial decret 1254/1999, sobre accidents greus, amb informe favorable d'OCA, relatiu al compliment dels requisits en aquesta matèria que són de la nostra competència.  
Amb data 13 de desembre de 2005 l'empresa presenta en la Conselleria de Territori i Habitatge, a petició d'aquesta, nova documentació complementària.  
Dotze. Amb data 15 de desembre de 2005 la Direcció General de Gestió del Medi Natural emet la declaració d'impacte ambiental, en la qual estima acceptable, només a l'efecte ambiental, el projecte per a la instal·lació d'una indústria per a la fabricació de formaldehid i derivats, promoguda per Formol y Derivados, SA., que s'ha d'implantar al polígon industrial Nord-Ford a la ctra. C-3320 Silla-Alzira, km 41,2 . 46384 Almussafes (València), en els termes que estableix el projecte i l'estudi d'impacte ambiental, sempre que es complisquen les condicions indicades en l'annex II d'aquesta resolució.  
Tretze. Amb data 30 de gener de 2006, FYDSA presenta documentació relativa a la gestió de les aigües residuals, a requeriment de la Confederació Hidrogràfica del Xúquer, d'acord amb l'informe de data 23 de desembre de 2005.  
Amb data 6 de febrer de 2006, FYDSA presenta autorització definitiva d'abocament de les aigües residuals industrials a la xarxa de clavegueram, emesa per l'Ajuntament d'Almussafes amb data 16 de gener de 2006, comunicant que la connexió estarà habilitada i en funcionament el 8 de febrer de 2006.   
Amb data 20 de febrer de 2006 es trasllada de l'autorització abocament a la Confederació Hidrogràfica del Xúquer.  
Catorze. Amb data 2 de maig de 2006, es rep informe emés per l'Àrea de Qualitat d'Aigües de la Confederació Hidrogràfica del Xúquer, en el qual informa que la documentació aportada pel titular és suficient per a continuar amb els tràmits de l'autorització ambiental integrada, en justificar de manera suficient la inexistència d'abocament d'aigües residuals a domini públic hidràulic, tenint en compte que les aigües residuals industrials, les domèstiques i les pluvials, són conduïdes fins a la bassa d'homogeneïtzació, i es realitza l'abocament al clavegueram municipal d'Almussafes.  
Així mateix, s'han incorporat a l'expedient els informes emesos pel Servei de Residus Industrials i pel Servei de Protecció de l'Ambient Atmosfèric.  
Quinze. Amb data 8 de juny de 2006 es realitza el tràmit d'audiència a l'interessat, i es realitzen les observacions següents:  
Apartat 1.1.1. Emissions canalitzades  
Es considera que el valor límit d'emissió del formaldehid en les calderes hauria de ser com a mínim el proposat pel Bref (<5 mg/Nm³), ja que amb el límit proposat no es consideren les operacions de parades i arrancades de les instal·lacions, és a dir, diferents de les operacions normals de funcionament.  
Apartat 1.2. Abocaments   
Pel que fa a les condicions establides per l'Àrea de Planificació i Ordenació del Territori (segon i tercer paràgrafs) se sol·licita que s'elimine a causa del canvi produït pel que fa a l'abocament per la recent connexió al col·lector municipal.  
Als anteriors fets s'apliquen els següents,  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex I de la llei estan subjectes a autorització ambiental integrada.  
La instal·lació de referència està inclosa en l'epígraf 4.1.b de l'annex I de la Llei 16/2002.   
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març, del Consell de la Generalitat Valenciana.  
Tercer. En la Comunitat Valenciana l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.   
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, i la seua ordre de desenvolupament de 9 de setembre de 2003, correspon a la Direcció General de Qualitat Ambiental exercir les competències en matèria de control integrat de la contaminació.  
Vist quant antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria Territori i Habitatge, resolc:  
Primer  
Concedir a FYDSA, SA. l'autorització ambiental integrada per a les instal·lacions destinades a la fabricació de formol i adhesius, que s'ha de desenvolupar en la planta situada a Almussafes (València), referent al Projecte bàsic de sol·licitud d'autorització ambiental integrada de desembre de 2003, subscrit pel Sr. Jesús Candenas Henares i visat per l'Il·lustre Col·legi Oficial de Químics de la Comunitat Valenciana amb data 11 de març de 2004, i queda inscrita en el Registre General d'Instal·lacions IPPC de la Comunitat Valenciana amb el número 034-06/AAI/CV, condicionada al compliment dels requisits següents:  
1. Valors límit d'emissió  
1.1. Emissions atmosfèriques  
1.1.1. Emissions canalitzades:  
Les emissions corresponents a les tres calderes de generació de vapor que utilitzen com a combustible una mescla de gas natural i un corrent gasós (majoritari) procedent de les plantes d'obtenció de formol, que conté hidrogen i traces de formol, hauran de complir els valors límit d'emissió següents:  
CONTAMINANTS LÍMITS D'EMISSIÓ   
CO 150 mg/Nm³ (mitjana 24 h)   
NOX (mesurat com a NO2) 200 mg/Nm³ (mitjana 24 h)   
Formaldehid <5 mg/Nm³   
Les concentracions mesurades sempre estaran referides a condicions normals de pressió i temperatura (101,3 kPa, 273 K), en base seca i per a un contingut de O2 del 18%.  
Les emissions corresponents a la unitat de tractament de compostos orgànics volàtils per oxidació tèrmica, que utilitza gas natural com a combustible, hauran de complir els valors límit d'emissió següents:  
CONTAMINANTS LÍMITS D'EMISSIÓ   
Formaldehid <5 mg/Nm³   
Les concentracions mesurades sempre estaran referides a condicions normals de pressió i temperatura (101,3 kPa, 273 K), en base seca i per a un contingut de O2 propi del seu règim de funcionament.  
1.1.2. Emissions sonores  
S'adoptaran les mesures necessàries en la instal·lació per a evitar que es transmeten a l'entorn nivells superiors als establits en la Llei 7/2002, de 3 de desembre, de la Generalitat Valenciana, de protecció contra la contaminació acústica.  
En particular, els límits sonors establits en la Llei 7/2002, per a zones d'ús industrial, són:  
DIÜRN NOCTURN   
70 dB(A) 60 dB(A)   
Aquests límits podran ser modificats si després de l'adaptació de l'ordenança municipal d'Almussafes, en ella es fixaren uns valors més restrictius.  
1.2. Abocaments   
Haurà de complir les condicions establides en l'ordenança municipal d'abocaments a la xarxa de clavegueram actualment vigent (publicada en el BOP núm. 209, de data 3-9-98), d'acord amb el que estableix l'autorització d'abocament de les aigües residuals d'origen industrial a la xarxa de clavegueram municipal, concedida per l'Ajuntament d'Almussafes amb data 16 de gener de 2006.  
2. Protecció del sòl i de les aigües subterrànies.  
No s'hi podrà realitzar cap abocament que puga afectar el sòl o les aigües subterrànies.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Haurà de complir el que estableix el Reial decret 9/2005, de 14 de gener, pel qual s'estableix la llista d'activitats potencialment contaminants del sòl i els criteris estàndards per a la declaració de sòls contaminats.  
3. Procediments i mètodes de gestió de residus.  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial Decret 952/1997.  
3.1. Producció de residus  
S'autoritza l'empresa FYDSA, SA. per a la producció dels residus perillosos següents, sempre que la seua capacitat de generació anual siga de l'ordre de magnitud de què a continuació es detalla i la producció de producte acabat en les instal·lacions del centre productiu detallat en l'annex I siga de l'ordre de 210.000 tones/any de formaldehid 100%, 230.000 tones/any d'adhesius d'urea-formaldehid, 105.000 tones/any de paraformaldehid, 15.000 tones/any de resines de melamina-formaldehid i 48.000 tones/any de resines de fenol-formaldehid.  
L'esmentat centre productiu queda inscrit en el Registre de Productors de Residus de la Comunitat Valenciana amb el número de referència 264/P/RTP/CV, conforme estableix l'article 46 de la Llei 10/2000, de 12 de desembre, de residus de la Comunitat Valenciana, i que haurà de figurar en els documents de control i seguiment i la resta de documentació que ho requerisca.  
Els residus no perillosos s'hauran de lliurar a un gestor autoritzat per a aquesta activitat.  
4. Sistemes i procediments per al tractament d'emissions i residus, amb especificació de la metodologia de mesurament, la seua freqüència i els procediments per a avaluar els mesuraments.  
4.1. Control d'emissions atmosfèriques.  
La periodicitat mínima de control de les emissions per entitat col·laboradora en qualitat ambiental en cada focus serà anual per a tots els paràmetres que es troben limitats en l'apartat 1.1.1.  
Els punts de mostratge en les ximeneres han de complir els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.  
En el cas que hi haja emissions fugitives o respiració, hauran de canalitzar-se a la unitat de tractament tèrmic de COV.  
En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos.   
Així mateix, haurà de notificar a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.  
4.1.1. Olors  
Quan l'òrgan competent ho considere necessari, podrà requerir el titular de la factoria la realització d'una avaluació de la molèstia per olors que genera, mitjançant el mesurament de les unitats d'olor, d'acord amb la norma UNE-EN 13317, limitant-los, en les zones residencials d'afecció, el percentil 98 de les mitjanes horàries al llarg d'un any, a 5 unitats d'olor.  
4.2. Control d'abocaments  
Es realitzaran controls periòdics de les canaletes que transporten l'aigua residual industrial des de tots els focus de generació fins a l'EDAR i la bassa d'homogeneïtzació, la qual haurà de ser perfectament impermeable.  
Haurà de notificar a la Direcció General de Qualitat Ambiental, una vegada l'any, les dades sobre les emissions a l'aigua de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.  
4.3. Control de residus  
Els residus podran ser emmagatzemats durant un període igual o inferior a sis mesos, en el cas de perillosos, i inferior a dos anys en al cas de no perillosos, després del qual han de ser lliurats a un gestor autoritzat. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en lloc cobert, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que pel seu alt contingut líquid puguen generar abocaments, s'haurà de disposar de cubetes de seguretat o recipients de recollida de possibles vessaments, els quals hauran de tenir com a mínim el volum de l'envàs més gran o el 10% del total (la major d'ambdós quantitats). Les cubetes hauran de ser individuals per a cada tipus de residus la mescla dels quals, en cas de vessament, implique un augment de la seua perillositat o en dificulte la gestió.  
S'haurà de disposar de l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat s'haurà de gestionar com a residu perillós.  
L'envasament i etiquetatge dels residus haurà de ser conforme al que s'exposa en els articles 13 i 14 del Reial decret 833/1988, Reglament de residus tòxics i perillosos. Així mateix, haurà de disposar d'un registre on conste la quantitat, naturalesa, identificació, origen i data de generació i lliurament a un gestor autoritzat, com també el número de document de control i seguiment utilitzat, si és el cas, i el gestor a qui es lliura el residu.  
Qualsevol variació significativa en la producció de residus perillosos, com també de la destinació final o la capacitat de les instal·lacions que s'autoritzen, haurà de ser comunicat a la Direcció General de Qualitat Ambiental d'aquesta Conselleria de Territori i Habitatge, i no serà d'aplicació per als residus generats com a conseqüència d'activitats de manteniment o neteja de la maquinària i instal·lacions. S'entendran per variacions significatives aquelles superiors al 10%, segons el que indica l'apartat segon d'aquesta resolució.  
Haurà de lliurar els residus perillosos a gestors que disposen de la corresponent autorització administrativa per a la gestió d'aquests residus.  
Cada quatre anys s'haurà d'elaborar un pla de prevenció i reducció de residus perillosos, el qual s'haurà de presentar en la Direcció General de Qualitat Ambiental.  
Anualment haurà d'emplenar la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En aquesta declaració s'especificarà l'origen i la quantitat dels residus produïts, la destinació donada a cadascun i la relació de què es troben emmagatzemats temporalment, com també les incidències rellevants que s'hagen pogut produir, tot això relatiu a l'any objecte de la declaració.  
4.4. Control de soroll  
Respecte al nivell de sorolls transmesos a l'exterior haurà de complir-se el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica, i en el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
S'hauran d'adoptar les mesures correctores per a la reducció i control de les emissions sonores i de les vibracions proposades en el projecte i es comprovarà l'eficàcia d'aquestes.  
En aquest sentit, es realitzaran auditories acústiques de l'activitat, en el termini d'un any des de la concessió de l'autorització ambiental integrada i almenys cada cinc anys. Els certificats dels resultats obtinguts en les auditories acústiques constituiran el llibre de control, que haurà d'estar a disposició de l'administració.  
L'auditoria acústica haurà de ser realitzada per una entitat col·laboradora en matèria de qualitat ambiental per al camp de la contaminació acústica, d'acord amb el que estableix el Decret 229/2004, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.  
5. Mesures que s'han d'adoptar en situacions diferents de les normals que puguen afectar el medi ambient.  
S'hauran de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
Els vessaments accidentals de producte seran conduïts a la xarxa d'aigües residuals industrials, a l'efecte de prendre les mesures adequades i controlar l'abocament.  
Així mateix, quan es determine el cessament d'alguna de les unitats, es desmantellaran les instal·lacions, seguint el pla d'actuació indicat en el projecte i d'acord amb la normativa vigent, de manera que el terreny quede en les mateixes condicions que abans d'iniciar aquesta activitat i no es produïsca cap dany sobre el sòl i el seu entorn.  
6. Declaració d'impacte ambiental  
S'hauran de complir les condicions establides en la declaració d'impacte ambiental emesa per la Direcció General de Gestió del Medi Natural, de data 15 de desembre de 2005, que s'adjunta en l'annex II d'aquesta resolució, exceptuant les condicions relatives a l'abocament d'aigües residuals (ap. 5), motivat pel canvi produït en el mode d'abocament, que es detalla en els antecedents de fet, per la qual cosa regirà el que disposa l'apartat 1.2. d'aquesta.  
7. Accidents greus  
Regirà el que disposa el Reial decret 1254/1999, de 16 de juliol, pel que s'aproven mesures de control dels riscos inherents als accidents greus en què intervinguen substàncies perilloses, com també en el Reial decret 948/2005, de 29 de juliol, que modifica l'anterior.  
Haurà de tenir-se en compte per a qualsevol nova construcció, la norma bàsica sismoresistent NCSR-2002.  
8. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
Haurà de complir-se el que disposa la Llei 11/1997, d'envasos i residus d'envasos, i el Reial decret 782/1998, de 30 d'abril, pel qual es desenvolupa el Reglament per al desenvolupament de l'esmentada llei.  
La indústria i les seues instal·lacions s'hauran d'ajustar a les condicions indicades en el projecte tècnic en els aspectes no fixats en aquesta resolució.  
Es compliran totes les disposicions aplicables per a garantir la seguretat, la salut de les persones i el medi ambient.  
Es comprovarà en el control inicial que s'han realitzat les mesures previstes en el projecte.  
Segon. L'autorització ambiental integrada es renovarà, en els aspectes ambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. En relació amb el certificat d'adequació del projecte i la seua ampliació, el titular donarà compte de l'adaptació i les ampliacions de l'activitat i de les instal·lacions a la Direcció General de Qualitat Ambiental a l'efecte del reconeixement corresponent, presentant-se prèviament un certificat, emesa per un tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisi i comprovacions amb resultat satisfactori, que es determinen en l'esmentat projecte, els seus reformats o en les normatives que li siguen aplicables, com també aquells altres certificats previstos en les disposicions que s'hagen integrat.  
Quart. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental de la Conselleria de Territori i Habitatge.  
Cinqué. L'administració deixarà sense efecte aquesta resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.  
Sisé. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la pròpia autorització ambiental integrada.  
2. Comunicar a la Direcció General de Qualitat Ambiental qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als qui realitzen les actuacions de vigilància, inspecció i control.  
Seté. En tot allò no especificat en aquesta resolució, caldrà ajustar-se a totes i cadascuna de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de Territori i Medi Ambient de la Conselleria de Territori i Habitatge en el termini d'un mes des de l'endemà de la recepció d'aquesta notificació, d'acord amb el que disposa els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 20 de juny de 2006.. El director general de Qualitat Ambiental: Jorge Lamparero Lázaro.  
ANNEX I  
Descripció del projecte  
L'empresa FYDSA, SA. va iniciar la seua activitat el 1970 i es dedica a la fabricació a partir de matèries primeres i productes intermedis produïts en la pròpia factoria de diversos productes finals de consum industrial com són el formaldehid, el paraformaldehid, coles d'urea-formaldehid, resines de melamina-formaldehid i de fenol-formaldehid, com també productes intermedis de formol amb metanol, urea i fenol.  
Està ubicada en la carretera C-3320 km 41,200 d'Almussafes, en una parcel·la situada en el polígon industrial Nord . Ford d'Almussafes (València).  
La capacitat de producció és de 210.000 tones/any de formaldehid 100%, 230.000 tones/any d'adhesius d'urea-formaldehid, 105.000 tones/any de paraformaldehid, 15.000 tones/any de resines de melamina-formaldehid i 26.000 tones/any de resines de fenol-formaldehid, i s'aconsegueixen 48.000 tones/any de resines fenòliques amb l'ampliació projectada.  
El procés de fabricació de formol a partir de la conversió parcial de metanol en presència de catalitzador de plata que es du a terme en la planta es troba inclòs entre les MTD considerades en el Bref emés per la Comissió Europea.  
L'objecte del present projecte és l'obtenció de l'autorització ambiental Integrada de les instal·lacions existents i de les ampliacions projectades, consistent en:  
. Ampliació d'àrea de fabricació de resines fenòliques.  
. Modificacions en parc d'emmagatzemament de matèries primeres i productes intermedis:  
. Ampliació de la capacitat d'emmagatzemament.  
. Ampliació de la capacitat d'emmagatzemament de metanol.  
. Ampliació de la capacitat d'emmagatzemament de formaldehid.  
. Redistribució de l'emmagatzemament de formurea.  
Les aigües pluvials s'arrepleguen mitjançant una xarxa d'embornals distribuïts per la planta industrial i es condueixen fins una bassa d'homogeneïtzació. Les aigües sanitàries se sotmeten a tractament en pous OMS i posteriorment es canalitzen fins als col·lectors de recollida d'aigües pluvials que desemboquen en la bassa d'homogeneïtzació. Els corrents d'aigües residuals d'origen industrial que necessiten depuració es tracten en la depuradora biològica i posteriorment es canalitzen a la bassa d'homogeneïtzació. Les aigües de la planta d'osmosi, de les calderes i de porga de les torres de refrigeració també s'arrepleguen en la bassa d'homogeneïtzació. En la factoria hi ha un sol punt d'abocament a l'eixida de la planta d'homogeneïtzació que connecta amb la xarxa de clavegueram municipal i disposa d'autorització de l'Ajuntament per a l'abocament de data 16 de gener de 2006.  
En la planta hi ha quatre focus d'emissió, que corresponen a tres calderes de generació de vapor, que empren com a combustible una mescla de gas natural i un corrent gasós procedent de les plantes d'obtenció de formol (gas pobre) i una unitat de tractament tèrmic de COV, que utilitza gas natural com a combustible.  
FYDSA produeix una quantitat de residus perillosos superior a 10 tones anuals, la qual cosa requereix autorització i es preveu en aquesta resolució.  
ANNEX II  
Condicionament de la declaració d'impacte ambiental  
1. Totes les substàncies que puguen ser catalogades com a residus, seran adequadament emmagatzemats i lliurats a un gestor autoritzat, segons la Llei 10/2000, de residus, de 12 de desembre.  
2. Pel que fa a la zona d'emmagatzemament de residus perillosos:  
. Es tractarà d'una zona pavimentada, coberta, ventilada, amb sistemes que permeten la retenció i recollida d'abocaments accidentals, i de fàcil accés de manera que es minimitze el risc d'accidents en la càrrega/descàrrega dels diversos residus.  
. Per a l'emmagatzemament de residus líquids o que pel seu alt contingut líquid puguen generar abocaments es comptarà amb cubetes o sistema de recollida que garantisquen el confinament i posterior recollida dels possibles vessaments. Cada cubeta de recollida de vessaments accidentals ha de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals en cas de vessament comporte augment de la seua perillositat o dificulten la seua gestió. Haurà de complir-se el reglamentàriament exigit per als dissolvents i els seus residus i d'altres productes inflamables.  
3. El titular de la instal·lació estarà obligat a remetre periòdicament a la Direcció General de Qualitat Ambiental l'informe de situació especificat en el Reial decret 9/2005, de 14 de gener, pel que s'estableix la llista d'activitats potencialment contaminants del sòl i els criteris i estàndards per a la declaració de sòls contaminats.  
4. Es nodreixen d'aigua de pou que està dins de la seua parcel·la, la captació del qual haurà d'estar autoritzada per la Confederació Hidrogràfica del Xúquer (CHJ).  
5. Vist que aboquen a la séquia les aigües residuals tractades i pluvials, i tenint en compte que les aigües pluvials arrossegaran la pols depositada en totes les superfícies horitzontals i de coberta, i considerant que aquestes partícules poden contenir productes perillosos, (procedents de les matèries primeres utilitzades), que es traslladarien a la séquia, s'estableix que hauran de disposar d'un tanc de tempestat, de capacitat suficient per a albergar la màxima descàrrega arreplegada en una hora, segons les dades històriques dels últims vint anys. I bé utilitzar l'aigua en el procés, o abocar-la en condicions d'abocament controlat, amb autorització expressa de la CHX.  
6. S'haurà de disposar de l'adequada quantitat d'absorbent no inflamable per a resoldre els xicotets vessaments accidentals. L'absorbent contaminat es gestionarà segons la naturalesa del vessament.  
7. Els resultats del programa de vigilància ambiental hauran de determinar si s'han d'implementar les mesures correctores adoptades per a prevenir la contaminació acústica (obertures per a ventilació dotades de silenciadors, etc.) haurà de complir-se el que estableix el títol IV, capítol II «Condicions acústiques de les activitats comercials, industrials i de serveis» i el títol II, capítol II «Nivells de pertorbació», de la Llei 7/2002, de 3 de desembre, de la Generalitat Valenciana, de protecció contra la contaminació acústica.  
8. L'alçada de les ximeneres haurà de ser clarament superior a la d'edificis o estructures pròximes o confrontants, de manera que no es produïsquen turbulències que garantisquen la dispersió.  
9. L'activitat haurà de disposar d'un llibre de registre per cadascun dels focus emissors de contaminants segons el model que apareix en l'annex IV de l'Ordre de 18 d'octubre de 1976 sobre prevenció i correcció de la contaminació industrial de l'atmosfera, on han d'anotar-se tots els mesuraments periòdics d'autocontrol de les emissions a l'atmosfera. (El llibre de registre es troba disponible en els Serveis Territorials de la Conselleria de Territori i Habitatge). Així mateix hauran de presentar correctament emplenada l'adaptació de l'enquesta que apareix en l'annex V de l'ordre esmentada, la qual igualment es troba disponible en els esmentats serveis territorials.  
10. Pel que fa al programa de vigilància ambiental, haurà de constar de les accions:  
. Mesuraments de les emissions de NOx, CO, COV i partícules, realitzades per un organisme de control autoritzat a la posada en marxa i cada tres anys, ja que l'activitat es troba classificada com a grup B segons l'annex II del Catàleg d'indústries potencialment contaminants de l'atmosfera del Decret 833/75,. de protecció de l'ambient atmosfèric.  
. Mesuraments d'autocontrol de les emissions de NOx, CO, COV i partícules realitzades per un centre qualificat o per la pròpia empresa una vegada cada any.  
. Mesuraments del soroll ambiental en l'entorn immediat de la parcel·la de l'activitat, o en l'interior d'habitatges o instal·lacions que puguen estar pròximes o confrontants. Aquests mesuraments han de realitzar-se per organismes col·laboradors de l'administració tant a la posada en marxa, com almenys cada cinc anys, d'acord amb l'article 37 de la Llei 7/2002.  
. S'asseguraran les condicions d'operació d'acord amb el que estableix el Projecte d'execució i l'estudi d'impacte ambiental, comprovant que les mesures preventives i correctores proposades s'han realitzat i es troben en bon estat de funcionament. Aquestes mesures es completaran amb les propostes en la resolució d'impacte ambiental.  
. El titular de la instal·lació estarà obligat a remetre a la Direcció General de Qualitat Ambiental l'informe de situació especificat en l'article 3 del Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats. S'elaborarà anualment l'informe de situació especificat en aquest condicionant.  
. El programa de vigilància ambiental proposat pel promotor amb les addicions ací detallades, es remetrà anualment a la Direcció General de Gestió del Medi Natural.  
11. Altres condicionants ambientals que s'establisquen a través de les autoritzacions sectorials que siguen d'aplicació.  
12. Qualsevol modificació o ampliació del projecte presentat, com també si es detecta algun impacte ambiental no previst en l'estudi d'impacte ambiental, hauran de ser comunicats a la Conselleria de Territori i Habitatge, Direcció General de Gestió del Medi Natural, la qual establirà, si escau, l'aplicació de noves mesures correctores.